โครงการหลวง 2565 สุขภาพดี ชีวีสุขสันต์  3-7 ธันวาคมนี้ จังหวัดเชียงใหม่
นายวิรัตน์ ปราบทุกข์ ผู้อำนวยการสถาบันวิจัยและพัฒนาพื้นที่สูง รองประธานกรรมการฝ่ายอำนวยการงานโครงการหลวง 2565 กล่าวว่า สำหรับการจัดงานโครงการหลวง 2565 ในครั้งนี้ จัดขึ้นระหว่างวันที่ 3-7 ธันวาคมนี้ ที่อุทยานหลวงราชพฤกษ์ จังหวัดเชียงใหม่ มีการจัดนิทรรศการและกิจกรรมพิเศษมากกว่าปีที่ผ่านมา อาทิ นิทรรศการเฉลิมพระเกียรติ ถอดรหัส จากเขา สู่เรา การแสดง ผลงานที่ได้จากการวิจัย ผลผลิต ผลิตภัณฑ์และนวัตกรรมใหม่ งานหัตถกกรรมพื้นที่สูงและการจำหน่ายสินค้าหัตถกรรม รวมถึงการเสวนาหลากหลายเรื่องที่น่าสนใจ สำหรับผลิตผลและผลิตภัณฑ์โครงการหลวง โครงการส่วนพระองค์ ผลิตภัณฑ์ดอยคำ ที่จัดจำหน่ายในงานปีนี้ รวมกว่า 800 รายการ สินค้าใหม่แนะนำในปีนี้คือ เมล่อนไต้หวัน 101 เป็นผลงานวิจัยใหม่ซึ่งโครงการหลวงนำพันธุ์เข้ามาปลูกทดสอบที่ศูนย์พัฒนาโครงการหลวงปังค่า จังหวัดพะเยา จนสามารถส่งเสริมเป็นอาชีพแก่เกษตรกร ภายในงานครั้งนี้จึงมากมายไปด้วยผลิตผลและผลิตภัณฑ์ที่ทรงคุณค่า ทั้งดีต่อสุขภาพของผู้บริโภคและดีต่อเกษตรกรชาวเขาผู้ผลิตวัตถุดิบ ทำให้อาชีพเกษตรบนพื้นที่สูงมีความมั่นคง เกษตรกรชาวเขาเห็นถึงความสำคัญของการผลิตพืชผลคุณภาพในมาตรฐานความปลอดภัยและเป็นมิตรต่อสิ่งแวดล้อม